Meteoriete bring insigte én vraeArgieffoto Drie meteoriete het pas die nuus gehaal oor hul uniekheid en die grondige studies wat daarop gedoen is. By een van die meteoriete was ’n span Suid-Afrikaners betrokke. Die Hypatia is naby Alexandria in Egipte gevind, en prof. Jan Kramers en sy span van die Universiteit van Johannesburg is al ’n aantal jare by die bestudering van dié unieke steen betrokke. Hulle het reeds in 2013 bevestig dat die steen beslis nie van die aarde afkomstig is nie. Gevorderde studies op die steen het aan die lig gebring dat die chemiese samestelling elemente bevat wat nie op aarde of in enige ander meteoriet of komeet gevind is nie. Die unieke minerale moes in bitter koue toestande gevorm het wat verder van die son is as die meteorietgordel tussen Mars en Jupiter. Dit bevat ook talle bitter klein diamantjies wat waarskynlik gevorm het toe ’n groter steen die aarde getref het, en met ’n skok-effek in kleiner stukkies in die atmosfeer opgebreek het. Die ander twee meteoriete het in 1998 op die aarde geval – die een in Texas in die VSA en die ander maande later in Marokko. Hulle het geblyk heelwat ooreenkomste te hê, maar wat ook uniek onder meteoriete en komete blyk te wees. Nuwe studies het getoon dat hulle van ’n waterryke, bevrore wêreld moet kom, maar – selfs meer uniek – dat dit oor alle organiese elemente vir die vorming van lewe beskik. In teorie kon hierdie meteoriete, en ander soos hulle, miljoene jare deur die sonnestelsel beweeg en die “saad” van lewe op lewensvatbare planete soos die aarde saai, waar meer komplekse lewe dan kon ontwikkel. Die wetenskaplikes meen die water en organiese materiaal op die stene kon van Saturnus se maan, Enceladus, af kom, of van antieke oseane van die dwergplaneet, Ceres. Enceladus voer steeds pluime water die ruimte in.